કમ્પ્યૂટર માટે સંસ્કૃત ભાષા અત્યંત અનુકૂળ છે તેવું આજના વૈજ્ઞાનિકો કહે છે. આ પણ વિચારવા જેવું છે. કમ્પ્યૂટર એટલે વિજ્ઞાન લઈએ અને સંસ્કૃત એટલે કેવળ નાગરી લિપિ નહિ, પરંતુ જે ભાષામાં જીવન ઉદ્ધારની પદ્ધતિ ભરેલી છે તે આધ્યાત્મિક વિદ્યા લઈએ. આ બંનેનો સમન્વય એટલે શાંતિ. આઇન્સ્ટાઈને પણ માનવ કલ્યાણ માટે ધર્મ અને વિજ્ઞાનના સમન્વયની વાત કરી છે. Space-wizard પ્રખર અવકાશ વિજ્ઞાની વૉન બ્રાઉને પણ આ જ વાતને જુદા શબ્દોમાં કહી છે : ‘For only with God reinstated in the heart of the world will God provide us with ethical guidance through the dangers of technological revolution.’ વિશ્વનાં માનવ હૈયાંમાં પ્રભુ પ્રતિષ્ઠિત થાય તો જ તેઓ તેમાં રહીને નૈતિક માર્ગદર્શન દ્વારા વિજ્ઞાને સર્જેલી કટોકટીમાંથી આપણને ઉગારશે. પ્રમુખસ્વામી મહારાજે ૨૮ એપ્રિલ, ૨૦૦૦ના રોજ મહેસાણામાં અક્ષરપુરુષોત્તમ છાત્રાલયમાં 'પ્રમુખસ્વામી ઇન્ફોટેક ઇન્સ્ટિટ્યૂટ'ના ઉદ્‌ઘાટન પ્રસંગે કહેલું કે 'આમાં ફાયદો અને ગેરફાયદો બંને છે. તેમાં ભગવાન ભળે અને સંતના આશીર્વાદ મળે તો વિવેકબુદ્ધિ આવે અને તો અનંતગણું સુંદર કામ થાય, વિકાસ થાય. તે વિકાસ સુખમય, શાંતિમય અને આનંદરૂપ બને. ટેકનોલોજીથી દૂરનું જોઈ શકીશું, પણ આપણે આપણું જોતા નથી. આપણામાં રહેલાં વ્યસન, દૂષણો, સ્વભાવ જોવાં અને ટાળવાં. જેમ કમ્પ્યૂટરમાં વાયરસ પેસે છે ને વિકાસ બગાડે છે, તેમ આ વાયરસ જોવા ને સત્સંગથી દૂર કરવા.' ભારત પહેલાં જગદ્‌ગુરુ હતો. આ યુગના ઇતિહાસવિદ્‌ અંગ્રેજ આર્નોલ્ડ ટોયન્બી કહે છે કે 'એકવીસમી સદીમાં ભારત અગ્રેસર થશે.'